als_Latn dik_Latn tur_Latn
SHKUP (AA) - Komiteti i përzier Parlamentar Republika e Maqedonisë-Bashkimi Evropian (BE), dje dhe sot mbajti mbledhjen e 13-të, me kryesim të përbashkët të deputetit në Parlamentin e Maqedonisë Kenan Hasipi dhe deputetit slloven Alojz Peterle, raporton Anadolu Agency (AA).
Pas takimit të sotëm dhe shkëmbimit të ideve me ministrin e Jashtëm të Maqedonisë, Nikolla Poposki, Komiteti miratoi rekomandimet të cilat duhet ti shërbejnë Maqedonisë si një udhërrëfyes në rrugën e saj drejt anëtarësimit në BE.
Komiteti i përzier parlamentar, shkëmbeu mendime në këto tema: Implementimi i marrëveshjeve politike të 2 qershorit dhe 15 korrikut, sundimi i së drejtës, reformat zgjedhore, liria e mediave dhe dialogu mes bashkësive, ndërsa ka folur edhe për krizën aktuale me refugjatët.
"Për dallim nga mbledhja e mëparshme e Komitetit, nga e cila dolëm vetëm me deklaratë të shkurtër sepse mungoi opozita, këtë herë siç mund të shihni kemi rekomandimet përfundimtare të cilat u miratuan njëzëri, me çka propozuesit e amendamenteve i tërhoqën të njëjtat dhe përkrahën tekstin të cilin e harmonizuam me BE-në. Këto rekomandime do të na shërbejnë si udhërrëfyes se si do të vazhdojmë tutje në bazë të raportit të progresit", deklaroi Hasipi.
Kryesuesi i Komitetit, deputeti slloven, Alojz Peterle nga ana e tij foli për dialogun politik.
"Dialogu parlamentar brenda këtij Komiteti u arrit, ndërsa arsyeja që ne kishim mundësi të takohemi në përbërje të plotë është nga fakti se u rivendos dialogu politik në Maqedoni. Ka dallim kur flisni me një pjesë të parlamentit, ose me gjithë partitë politike pjesmarrëse në Parlament", tha Peterle.
Rekomandimet e Komitetit të përzier parlamentar Republika e Maqedonisë-BE kanë gjithsej 12 pika, në mesin e të cilave nga autoritetet kërkohet të organizojnë zgjedhjet e prillit me standarde të larta ndërkombëtare. Në këto rekomandime gjithashtu nga autoritetet shtetërore kërkohet të mundësojnë gjyqësor të pavarur dhe larg ndikimeve politike, të zbatojnë Marrëveshjen e Ohrit, ndërsa inkurajon gjetjen e një zgjidhjeje për çështjen e emrit me Greqinë.
als_Latn als_Latn als_Latn als_Latn als_Latn als_Latn als_Latn